Marlene Harpsøe (DD), 2023-05-24:
Først tak til Radikale Venstre for at sætte denne debat i gang her i Folketingssalen.
Jeg tror langt fra, at Radikale Venstre er ene om gerne at ville noget med pædagoguddannelsen.
Vi har jo alle sammen i hver vores parti, og det har vi også i Danmarksdemokraterne, læst den her »Evaluering af pædagoguddannelsen« med stor interesse, fordi vi godt kunne se og høre på forskellige aktører, at der var noget at komme efter.
Det viser evalueringen sådan set også.
Som flere ordførere også har været inde på, viser den jo bl.a., at omkring 23 pct. af arbejdsgiverne tænker, at dimittenderne egentlig er klædt godt nok på til at komme ud i praksis som nyuddannede.
Det er klart, at det er sådan noget, som man skal tage alvorligt.
For de nyuddannede selv er det kun 37 pct., som føler sig klar til mødet med arbejdspladsen.
Det er klart, at det er noget, man er nødt til at se alvorligt på.
Noget, jeg har bemærket, er også, at der er flere, der siger, at det her handler om grundfagligheden; at det handler om, hvordan vi sikrer, at der er den rette faglighed i basisuddannelsen, hvis man kan kalde den det, som professionsbacheloruddannelsen er, altså i løbet af de her 3½ år.
Det er sådan nogle ting, vi skal kigge ind i, og som vi skal være lydhøre over for i det næste stykke tid.
Hvad er det, de har på hjerte?
Og hvordan er det, de ser, at vi bedst muligt sikrer, at fagligheden er i orden, og at selve fundamentet for det hus, som professionsbacheloren pædagoguddannelsen er, er i orden?
Der vil vi i hvert fald i Danmarksdemokraterne være meget åbne og lytte til, hvad det er, der bliver sagt rundtomkring, både fra de forskellige partier, men også fra de forskellige aktører, også i forhold til de studerende.
Noget, jeg har bemærket at f.eks. Radikale Venstre og fru Lotte Rod, som jo er ledende ordfører her i salen i dag på den her forespørgsel, siger, er, at det bl.a. handler om etisk og kritisk refleksion som en del af pædagoguddannelsen, og at man bør kigge på det.
Det er et synspunkt, som vi deler i Danmarksdemokraterne.
Det er noget af det, der er rigtig, rigtig vigtigt.
Det er vi alle optaget af.
Så kan man selvfølgelig have nogle særlige synspunkter omkring, hvordan det så skal ske, men en dialog med hinanden og en dialog med de forskellige aktører er rigtig vigtig, sådan at vi får ramt plet første gang.
Så er der også nogle, der er optaget af, om vi kan komme i gang allerede i 2023.
Altså, jeg har ikke noget imod, at man kommer hurtigt i gang, men jeg er også optaget af, at det bliver gjort ordentligt, og at man involverer alle parter, i forhold til at sikre at fagligheden netop kan løftes på pædagoguddannelsen.
Vi er i Danmarksdemokraterne overordnet set meget optaget af tidssvarende uddannelse med høj faglig kvalitet, og vi må jo bare indrømme, at professionshøjskolerne virkelig har behov for, at vi sætter særligt fokus på dem, men det har erhvervsuddannelserne, altså erhvervsskolerne, også.
Jeg tror, vi alle sammen sidder med en lille smule utålmodighed i forhold til at komme i gang, fordi vi alle sammen er ildsjæle, der brænder for at sikre nogle gode uddannelser af høj faglig kvalitet.
Der er vi i hvert fald også meget opmærksomme på, i Danmarksdemokraterne, at hvis flere skal motiveres til at tage disse uddannelser, skal kvaliteten selvfølgelig også være i orden.
Vi har også bemærket, i Danmarksdemokraterne, at der arbejder omkring 11.000 pædagoger uden for faget i dag – 11.000 pædagoger arbejder uden for faget i dag!
Det er godt nok mange.
Sådan nogle ting skal vi være nysgerrige på.
Hvordan kan det være?
Og hvordan kan vi sikre, at de får lyst til at træde ind i erhvervet igen nu, hvor vi faktisk også har en kæmpe mangel på deres faglighed, både i dagtilbud, men også på botilbud for mennesker med psykiske lidelser osv., altså i forhold til hvad det er, man arbejder med på det område?
Så vi ser meget frem til det kommende arbejde med at sikre en god pædagoguddannelse.
Det er vi klar til.